b'\n_START_ARTICLE_\nSkeleton suit\n_START_PARAGRAPH_\nSkeleton suit, eller bare Skeleton, (\xc2\xabskjelettdress\xc2\xbb) er det engelske navnet p\xc3\xa5 en drakt eller dress for sm\xc3\xa5 gutter som var vanlig i engelsk og annen vestlig empiremote fra ca. 1790 til 1820. Den bestod av en tettsittende jakke eller tr\xc3\xb8ye, med korte eller lange ermer, som var festet med knapper under en stram bukse med h\xc3\xb8yt liv til oppunder armene. Buksa og tr\xc3\xb8ya var sydd i samme stoff. Disse plaggene blir ofte beskrevet som en av de tidligste eksemplene p\xc3\xa5 barnemote med eget snitt som var spesielt utformet for barn og ikke bare var voksenkl\xc3\xa6r i liten st\xc3\xb8rrelse._NEWLINE_Tidligere, og ogs\xc3\xa5 seinere, bar sm\xc3\xa5 gutter kjoler, det vil si serker eller barnekitler, inntil de ble store nok til \xc3\xa5 kunne g\xc3\xa5 i bukser, en overgang som p\xc3\xa5 engelsk har blitt kalt breeching. Likenende plagg ble b\xc3\xa5ret av sm\xc3\xa5 gutter fram til 1930-tallet._NEWLINE_Dressen fikk kallenavnet skeleton suit fordi den gjorde barnekroppen slank og tynn som p\xc3\xa5 et skjelett._NEWLINE_Den engelske forfatteren Charles Dickens beskriver i Sketches by Boz fra 1836 en skeleton suit slik: \xc2\xab(...) en av disse stramme, bl\xc3\xa5 t\xc3\xb8ykassene som sm\xc3\xa5gutter pleide \xc3\xa5 pakkes inn i f\xc3\xb8r belter og tunikaer hadde kommet inn og gamle begreper hadde g\xc3\xa5tt ut: en genial innretning for \xc3\xa5 vise en guttekropps fulle symmetri ved \xc3\xa5 feste ham inne i en meget tettsittende jakke, med dekorative knapper over hver skulder, og s\xc3\xa5 kneppe p\xc3\xa5 bukser over denne, for \xc3\xa5 gi inntrykk av at beina var hektet p\xc3\xa5 like under armhulene.\xc2\xbb Selv om Dickens skriver at slike dresser var bl\xc3\xa5, ble de lagd i mange andre farger. De ble vanligvis b\xc3\xa5ret sammen med en hvit bluse eller skjorte med blondekrage og rysjer. Skoene var gjerne lave med flate s\xc3\xa5ler._NEWLINE_Skeleton suits er vanlige plagg i de nostalgiske og idylliserte illustrasjonene til Kate Greenaway, en stildannende billedbokskaper som var tilknyttet Arts and Crafts-bevegelsen i England sist p\xc3\xa5 1800-tallet.'